Жоба

ҚАЗАҚСТАН РЕСПУБЛИКАСЫНЫҢ

ЗАҢЫ

**Қазақстан Республикасының Әкімшілік құқық бұзушылық туралы кодексіне сыбайлас жемқорлыққа қарсы іс-қимыл мәселелері бойынша өзгерістер мен толықтырулар енгізу туралы**

1. 1-бап. 2014 жылғы 5 шілдедегі Қазақстан Республикасының Әкімшілік құқық бұзушылық туралы кодексіне мынадай өзгерістер мен толықтырулар енгізілсін:

1) 32-баптың бірінші бөлігі мынадай редакцияда жазылсын:

«1. Әскери қызметшiлер мен әскери жиында жүрген әскери мiндеттiлер, осы Кодекстiң 651, 652, 667, 676, 677, 680, 681-баптарында көзделген жағдайларды қоспағанда, қызметтік міндеттерін атқару кезінде жасаған әкiмшiлiк құқық бұзушылықтары үшiн тәртiптiк жарғылар бойынша жауаптылықта болады. Арнаулы мемлекеттік органдар мен құқық қорғау ргандарының қызметкерлерi осы Кодекстің 676, 677, 680, 681-баптарында көзделген жағдайларды қоспағанда, қызметтік міндеттерін атқару кезінде жасаған әкiмшiлiк құқық бұзушылықтары үшiн тиiстi органдарда қызмет өткеру тәртiбiн регламенттейтiн нормативтiк құқықтық актiлерге сәйкес жауаптылықта болады.»;

2) 44-бапта:

бірінші бөліктің бірінші абзацы мынадай редакцияда жазылсын:

«1. Әкiмшiлiк айыппұл (бұдан әрi – айыппұл) – осы бөлiмнiң Ерекше бөлiгінiң баптарында көзделген жағдайларда және шекте әкiмшiлiк құқық бұзушылық үшiн салынатын, әкімшілік құқық бұзушылық туралы іс қозғалған кезде қолданыста болған заңға сәйкес белгiленетiн айлық есептiк көрсеткiштiң белгiлi бiр мөлшерiне сәйкес келетiн мөлшерде не материалдық сыйақы сомасының, бағалы қағаздар, өзге де мүлік немесе мүліктік сипаттағы пайда құнының еселенген мөлшерінде ақша өндiрiп алу.»;

үшінші бөлік мынадай редакцияда жазылсын:

«3. Осы баптың бірінші бөлігінің екінші абзацына сәйкес есептелген, сондай-ақ әкімшілік сыбайлас жемқорлық құқық бұзушылық үшін есептелген айыппұл осы баптың екінші бөлігінде көрсетілген айыппұлдардың белгіленген мөлшерінен асатын немесе одан кем мөлшерде белгіленуі мүмкін.»;

3) 62-баптың екінші бөлігі мынадай редакцияда жазылсын:

«2. Жеке тұлға лауазымды адамдардың кәсіпкерлік қызметке заңсыз араласқаны үшін, сондай-ақ жеке кәсіпкерлік субъектілеріне тексерулер жүргізу, зейнетақымен қамсыздандыру, міндетті әлеуметтік сақтандыру саласында, Қазақстан Республикасының қоршаған ортаны қорғау, бәсекелестікті қорғау, энергия үнемдеу және энергия тиімділігін арттыру туралы, мемлекеттік құпиялар туралы, табиғи монополиялар туралы, жер қойнауы және жер қойнауын пайдалану туралы, бейбіт жиналыстарды ұйымдастыру және өткізу тәртібі туралы заңнамасы саласындағы құқық бұзушылық жасағаны, қоғамдық жұмыстардан жалтарғаны үшін әкімшілік құқық бұзушылық жасалған күннен бастап бір жыл өткеннен кейін, бірақ әкімшілік құқық бұзушылық анықталған күннен бастап екі ай өткеннен кейін әкімшілік жауаптылыққа тартылуға жатпайды.

Жеке тұлға әкімшілік сыбайлас жемқорлық құқық бұзушылық жасағаны үшін оны жасаған күннен бастап үш жыл өткеннен кейін әкімшілік жауаптылыққа тартылуға жатпайды, бірақ әкімшілік құқық бұзушылық анықталған күннен бастап екі ай өткеннен кейін әкімшілік жауаптылыққа тартылмайды.

Заңды тұлға (оның ішінде дара кәсіпкер) Қазақстан Республикасының энергия үнемдеу және энергия тиімділігін арттыру туралы, қоршаған ортаны қорғау саласында, сондай-ақ жер қойнауы және жер қойнауын пайдалану, бейбіт жиналыстарды ұйымдастыру және өткізу тәртібі туралы заңнамасы саласында, техникалық реттеу объектілерінің сәйкестігін бағалау рәсімдерін бұзғаны үшін әкімшілік құқық бұзушылық жасаған кезде әкімшілік әкімшілік құқық бұзушылық жасалған күннен бастап үш жылдан кешіктірілмей жауаптылыққа тартылуға жатады, бірақ әкімшілік құқық бұзушылық анықталған күннен бастап екі ай өткеннен кейін әкімшілік жауаптылыққа тартылмайды.

Заңды тұлға (оның ішінде дара кәсіпкер) Қазақстан Республикасының табиғи монополиялар туралы заңнамасын құқық бұзғаны үшін, әкімшілік сыбайлас жемқорлық құқық бұзушылық жасағаны үшін, Қазақстан Республикасының зейнетақымен қамсыздандыру туралы, міндетті әлеуметтік сақтандыру туралы заңнамасы саласындағы бұзушылықтар үшін ол жасалған күннен бастап бес жылдан кешіктірмей әкімшілік жауаптылыққа тартылуға жатады, бірақ әкімшілік құқық бұзушылық анықталған күннен бастап екі ай өткеннен кейін әкімшілік жауаптылыққа тартылмайды.»;

4) 173-бап мынадай редакцияда жазылсын:

«173-бап. Кәсiпкерлiк қызметке заңсыз араласу

Жауапты мемлекеттік лауазымды атқаратын адамдардың, мемлекеттік функцияларды орындауға уәкілеттік берілген адамдардың, мемлекеттік функцияларды орындауға уәкілеттік берілген адамдарға теңестірілген адамдардың, лауазымды адамдардың, дара кәсіпкерлердің немесе заңды тұлғалардың қызметіне, олардың кәсіпкерлік қызметіне кедергі келтіретін заңсыз актілер шығару не заңсыз тапсырмалар немесе нұсқаулар беру арқылы заңсыз араласуы, сол сияқты аталған адамдардың әрекетсіздігі кәсіпкерлік қызметке кедергі келтіретін адамдар, егер бұл әрекеттерде (әрекетсіздікте) қылмыстық жазаланатын іс-әрекет белгілері болмаса, –

екі жүз айлық есептiк көрсеткiш мөлшерiнде айыппұл салуға алып келеді.»;

5) 439-баптың бірінші бөлігінің бірінші абзацы мынадай редакцияда жазылсын:

«1. Сыбайлас жемқорлыққа қарсы күрес жүргізетін органға әкімшілік сыбайлас жемқорлық құқық бұзушылық фактісі туралы көрінеу жалған ақпарат хабарлау –»;

6) 676-бап мынадай редакцияда жазылсын:

«676-бап. Жеке тұлғалардың заңсыз материалдық сыйақы беруi

Жеке тұлғалардың мемлекеттiк функцияларды орындауға уәкiлеттiк берілген адамдарға не оларға теңестiрiлген адамдарға, не лауазымды адамдарға, не жауапты мемлекеттік лауазымды атқаратын адамдарға, сол сияқты шет мемлекеттің немесе халықаралық ұйымның лауазымды адамдарына заңсыз материалдық сыйақы, сыйлықтар, жеңiлдiктер беруi не қызметтер көрсетуі, егер бұл әрекеттерде қылмыстық жазаланатын іс-әрекет белгiлерi болмаса, –

екі жүз айлық есептiк көрсеткiш мөлшерiнде айыппұл салуға алып келеді.

Ескертпелер.

1. Осы бапта және осы Кодекстің 677, 678-баптарында шет мемлекеттің лауазымды адамы деп:

1) шет мемлекеттің заң шығарушы, атқарушы, әкімшілік, сот органдарына немесе қарулы күштеріне тағайындалатын немесе сайланатын, онда қандай да бір лауазымды атқаратын адам;

2) шет мемлекеттің атынан әрекет етуге уәкілеттік берілген адам түсініледі.

2. Осы бапта және осы Кодекстің 677, 678-баптарында халықаралық ұйымның лауазымды адамы деп:

1) халықаралық шарттар мәртебесі бар келісімдер негізінде елдер құрған ұйымдарда басшылық лауазымды атқаратын адам;

2) қызметін халықаралық ұйымдарда жүзеге асыратын және Қазақстан Республикасы ратификациялаған халықаралық шарттарға сәйкес халықаралық қызметші деп танылатын адам;

3) халықаралық ұйым өз атынан іс-қимыл жасауға уәкілеттік берген адам түсініледі.»;

7) 677-бап мынадай редакцияда жазылсын:

«677-бап. Заңсыз материалдық сыйақы алу

Мемлекеттiк функцияларды орындауға уәкiлеттiк берілген адамның не оған теңестiрiлген адамның, не лауазымды адамның, не жауапты мемлекеттік лауазымды атқаратын адамның, сол сияқты шет мемлекеттің немесе халықаралық ұйымның лауазымды адамының жеке өзi немесе делдал арқылы заңсыз материалдық сыйақыны, сыйлықтарды, жеңiлдiктерді не көрсетілетін қызметтерді ұсынған адамдардың пайдасына әрекеттерi (әрекетсiздiгi) үшiн осыларды алуы, егер мұндай әрекеттер (әрекетсiздiк) мемлекеттiк функцияларды орындауға уәкiлеттiк берілген адамның не оған теңестiрiлген адамның қызметтiк өкiлеттiктерiне кiретiн болса, егер бұл әрекеттерде қылмыстық жазаланатын
іс-әрекет белгiлері болмаса, –

алты жүз айлық есептiк көрсеткiш мөлшерiнде айыппұл салуға алып келеді.»;

8) 678-бап мынадай редакцияда жазылсын:

«678-бап. Заңды тұлғалардың заңсыз материалдық сыйақы немесе өзге де мүліктік пайда беруі

1. Заңды тұлғалардың мемлекеттік функцияларды орындауға уәкілеттік берілген адамдардың не оларға теңестірілген адамдардың не лауазымды адамдардың не жауапты мемлекеттік лауазымды атқаратын адамдардың, сол сияқты шет мемлекеттің немесе халықаралық ұйымның лауазымды адамдарының материалдық сыйақыны, бағалы қағаздарды, өзге де мүлікті,
іс-әрекеттері (әрекетсіздігі) үшін мүлікке құқық немесе мүліктік сипаттағы пайда беруі, егер мұндай әрекеттер (әрекетсіздік) аталған адамдардың қызметтік өкілеттіктеріне кіретін болса немесе олар лауазымдық жағдайына байланысты осындай әрекеттерге (әрекетсіздікке) ықпал етуі мүмкін болса, егер бұл әрекет заңда белгіленген қылмыстық жауаптылыққа алып келмесе, –

заңды тұлғаларға материалдық сыйақының отыз еселенгенге дейінгі сомасы, бағалы қағаздардың, өзге де мүліктің немесе мүліктік сипаттағы пайданың құны мөлшерінде, бірақ кемінде жеті жүз елу айлық есептік көрсеткіш мөлшерінде айыппұл салуға алып келеді.

2. Осы баптың бiрiншi бөлiгiнде көзделген, әкiмшiлiк жаза қолданылғаннан кейiн бiр жыл iшiнде қайталап жасалған іс-әрекет –

заңды тұлғаларға бір мың бес жүз айлық есептік көрсеткіш мөлшерінде айыппұл салуға алып келеді.

3. Осы баптың бірінші бөлігінде көзделген, елеулі мөлшерде жасалған
іс-әрекет –

заңды тұлғаларға материалдық сыйақының қырық еселенгеннен сомасы, бағалы қағаздардың, өзге де мүліктің құны немесе мүліктік сипаттағы пайда мөлшерінде айыппұл салуға алып келеді.

4. Осы баптың бірінші бөлігінде көзделген, ірі мөлшерде жасалған
іс-әрекет –

заңды тұлғаларға материалдық сыйақының елу еселенген сомасы, бағалы қағаздардың, өзге де мүліктің немесе мүліктік сипаттағы пайданың құны мөлшерінде айыппұл салуға алып келеді.

5. Осы баптың бірінші бөлігінде көзделген, аса ірі мөлшерде жасалған
іс-әрекет –

заңды тұлғаларға материалдық сыйақы сомасының алпыс еселенген мөлшерінде бағалы қағаздардың, өзге де мүліктің немесе мүліктік сипаттағы пайданың құны мөлшерінде айыппұл салуға алып келеді.

Ескертпелер.

1. Осы бапта:

1) айлық есептік көрсеткіштің елуден үш мыңға дейінгі материалдық сыйақының сомасы, бағалы қағаздардың, өзге де мүліктің немесе мүліктік сипаттағы пайданың құны елеулі мөлшер деп танылады;

2) үш мыңнан астам және он мың айлық есептік көрсеткішке дейінгі материалдық сыйақының сомасы, бағалы қағаздардың, өзге де мүліктің немесе мүліктік сипаттағы пайданың құны ірі мөлшер деп танылады;

3) он мың айлық есептік көрсеткіштен асатын материалдық сыйақының сомасы, бағалы қағаздардың, өзге де мүліктің немесе мүліктік сипаттағы пайданың құны аса ірі мөлшер деп танылады.

2. Заңды тұлға осы бапта көзделген әкімшілік құқық бұзушылық үшін, егер ол осы құқық бұзушылықты анықтауға, әкімшілік құқық бұзушылық туралы іс бойынша іс жүргізуді жүзеге асыруға және (немесе) осы құқық бұзушылыққа байланысты қылмысты анықтауға, ашуға және тергеп-тексеруге ықпал етсе не осы заңды тұлғаға қатысты қорқытып алу орын алса, әкімшілік жауаптылықтан босатылады.»;

9) 804-бапта:

4) тармақшада:

«677» деген цифрлардан кейін «, 680 (бірінші және екінші бөліктері)» деген сөздермен толықтырылсын;

«680, 681» деген цифрлар «676, 677, 680, 681» деген цифрлармен ауыстырылсын;

5) тармақшада:

«667» деген цифрлардан кейін «, 676, 677, 680 (бірінші және екінші бөліктері)» деген сөздермен толықтырылсын;

6) тармақшада:

«677» деген цифрлардан кейін «, 680 (бірінші және екінші бөліктері)» деген сөздермен толықтырылсын;

«680, 681» деген цифрлар «676, 677, 680, 681» деген цифрлармен ауыстырылсын;

30) тармақша мынадай редакцияда жазылсын:

«30) сыбайлас жемқорлыққа қарсы іс-қимыл жөніндегі уәкілетті органның (154, 173, 439, 658, 659, 660, 661, 662, 665, 667, 676, 677, 678, 679, 680,
681-баптар);»;

60) тармақша мынадай редакцияда жазылсын:

«60) мемлекеттік қызмет істері жөніндегі уәкілетті органның (99, 154, 173, 462 (үшінші және төртінші бөліктері), 465, 661, 680 (бірінші және екінші бөліктері), 681-баптар);».

2-бап. Осы Заң алғашқы ресми жарияланған күнінен кейін күнтізбелік алпыс күн өткен соң қолданысқа енгізіледі.

**Қазақстан Республикасының**

**Президенті**